
			Til Taran, den klareste stjernen på himmelen

			DE FIRE HUSENE I MIDGARD

			Som vedtatt i 33 V.T. av imperiets senat i Den evige by.

			JORDENS OG BLODETS HUS

			Hamskiftere, mennesker, hekser, vanlige dyr og mange andre som Ktona kaller på, samt noen som er utvalgt av Luna.

			HIMMELENS OG LUFTENS HUS

			Engler, feer, elementvesener, ånder* og dem som er velsignet av Solas, samt noen Luna ser nåde i.

			DE MANGE VANNS HUS

			Elveånder, vannfolk, sjøuhyrer, nymfer, kelpier, nøkker og andre som Ogenas våker over.

			ILDENS OG SKYGGENS HUS

			Halvdemoner, dødbringere, skrømt, vampyrer, draki, drager, nekromantikere og mange ugudelige og navnløse ting som selv ikke Urd er i stand til å se.

			*Åndene ble kastet ut av huset sitt etter sin medvirkning i fallet og regnes nå som laverestående vesener, men mange av dem nekter å akseptere dette.

			DEL I

			GROTTEN

			Det sto en ulv utenfor døren til galleriet.

			Det måtte bety at det var torsdag, noe som igjen måtte bety at Bryce var dødssliten ettersom hun måtte basere seg på når Danika dukket opp og forsvant, for å huske hvilken dag det var. 

			Den tunge metalldøren til Griffins antikviteter dunket i takt med ulvens knyttneve – en knyttneve som endte i negler lakkert i lilla metallic med et skrikende behov for manikyr, visste Bryce. Et hjerteslag senere bjeffet en lys stemme, halvt dempet gjennom stålet: «Lukk opp døren, B, for Hel. Det er varmt som faen her ute!»

			Bryce som satt ved skrivebordet i galleriets beskjedne utstillingslokale, gliste og klikket frem videoen fra inngangspartiet. Hun strøk en vinrød hårlokk bak det spisse øret og spurte gjennom intercomen: «Hvorfor er du dekket av skitt? Det ser ut som du har romstert i søpla.» 

			«Hva i helvete betyr romstert?» Danika hoppet fra fot til fot, svetten glinset på pannen. Hun tørket den med en skitten hånd og klinte utover en svart væske.

			«Det ville du ha visst om du leste en bok iblant, Danika.» Bryce var glad for avbrekket i formiddagens kjedelige research­arbeid og smilte da hun reiste seg fra skrivebordet. Galleriet hadde ingen vinduer, og det omfattende overvåkingssystemet var hennes eneste måte å vite hvem som befant seg utenfor de tykke veggene på. Selv hun, som var halvt fe, kunne ikke høre stort annet utenfra enn et og annet knyttneveslag mot jerndøren. Bygningens anonyme sandsteinsvegger skjulte den nyeste teknologien og den kraftige magien som holdt stedet i drift og beskyttet de mange bøkene i arkivet nedenunder. 

			Som om bare tanken på arkivet som befant seg under de høye hælene til Bryce, hadde tilkalt henne, spurte en tynn stemme bak den femten centimeter tykke arkivdøren til venstre for henne: «Er det Danika?» 

			«Ja, Lehabah.» Bryce grep håndtaket på inngangsdøren. Besvergelsene på den summet mot håndflaten og gled som røyk over den fregnete, gylne huden. Hun bet tennene sammen og holdt ut. Selv etter å ha jobbet på galleriet i et år var følelsen fremdeles uvant.

			Bak metalldøren til arkivet, som så helt ordinær ut, advarte Lehabah: «Jesiba liker ikke at hun er her inne.» 

			«Du liker ikke at hun er her inne», rettet Bryce henne. Hun skulte med ravgule øyne mot arkivdøren og den lille ildånden som hun visste svevde på den andre siden og alltid tjuvlyttet når noen sto utenfor. «Pass jobben din, du.» 

			Lehabah svarte ikke og svevde antakelig ned trappen igjen for å vokte bøkene nedenunder. Bryce himlet med øynene, rev opp ytterdøren og ble møtt av en varme så tørr at den truet med å suge livet ut av henne. Og sommeren hadde bare så vidt begynt. 

			Danika så ikke bare ut som hun hadde romstert i søpla. Hun luktet også sånn.

			Lokker av det sølvblonde håret – vanligvis en glatt, silkemyk gardin – hadde krøllet seg ut av den lange, stramme fletten, og stripene av ametyst, safir og rosa var oversprøytet med noe mørkt og oljeaktig som stinket av metall og ammoniakk.

			«Det tok sin tid», brummet Danika og spankulerte inn i galleriet. Sverdet hun hadde hengende over ryggen, vugget i takt med skrittene. Fletten hadde viklet seg rundt det slitte lærskjeftet, og da hun stoppet foran skrivebordet, passet Bryce på å lirke den løs.

			Hun hadde knapt fått den fri før Danikas slanke fingre løsnet stroppene som holdt sverdet på plass over den slitte skinnjakken. «Jeg må legge fra meg dette her i noen timer», sa hun, trakk sverdet av ryggen og pekte mot utstyrsskapet som var skjult bak et trepanel på den andre siden av utstillingslokalet. Bryce lente seg mot kanten av skrivebordet og la armene i kors. Fingrene streifet det svarte, elastiske stoffet i den tettsittende kjolen. «Treningsbagen din ligger der allerede og stinker. Jesiba kommer tilbake senere i ettermiddag – hun kommer til å pælme dritten i søppelcontaineren igjen hvis den fortsatt er her.»

			Og Jesiba Roga kunne finne på langt verre om hun ble tirret. 

			Jesiba var en fire hundre år gammel trollkvinne. Hun var blitt født som heks, men hadde hoppet av. Senere hadde hun sluttet seg til Ildens og skyggens hus og sto nå kun til ansvar for Dødekongen selv. Det passet henne godt – hun hadde et arsenal av besvergelser som kunne måle seg med enhver trollmann og nekromantiker i det mørkeste av husene. Hun var kjent for å forvandle folk til dyr når hun ble virkelig irritert. Bryce hadde aldri våget å spørre om smådyrene i tankene og terrariene hennes alltid hadde vært dyr. 

			Og hun prøvde å unngå å irritere henne. Ikke at man kunne være sikker når det gjaldt en vane. Selv de svakeste vanene – en gruppe som omfattet alle vesener i Midgard bortsett fra mennesker og vanlige dyr – kunne være livsfarlige.

			«Jeg henter den senere», lovet Danika og trykket på det skjulte panelet for å åpne skapet. Bryce hadde advart henne tre ganger om at det ikke var hennes personlige skap. Men Danika hadde bare svart at galleriet, som lå rett ved Gammel­torg, var mer sentralt enn Hiet i Måneskog. Og det var det.

			Utstyrsskapet åpnet seg, og Danika viftet med hånden foran nesen. «Så du mener det er min treningsbag som får det til å stinke her?» Med en svart støveltupp dyttet hun borti bagen med danseklærne til Bryce, som for øyeblikket lå fastklemt mellom moppen og bøtta. «Når i helvete vasket du de klærne sist?»

			Bryce rynket på nesen. Det stank av gamle sko og svette klær. Sant nok – hun hadde glemt å ta med seg trikoten og tightsen hjem for å vaske dem etter en formiddagstime for to dager siden. Først og fremst fordi Danika hadde sendt henne en video av en haug med gledesrot på kjøkkenbenken mens musikken strømmet ut av den slitne ghettoblasteren ved vinduet, med en oppfordring om å skynde seg hjem. Bryce hadde gjort det. De hadde røyka så mye at Bryce sannsynligvis fortsatt hadde vært høy da hun snublet inn på jobb i går morges. 

			Det fantes ingen annen forklaring på hvorfor det hadde tatt ti minutter å skrive en e-post på to linjer. Bokstav for bokstav. «Samme det», sa Bryce. «Jeg har en høne å plukke med deg.»

			Danika flyttet på tingene i skapet for å få plass til sine egne. «Jeg sa jo unnskyld for at jeg spiste nudelrestene dine. Jeg skal kjøpe mer til deg i kveld.» 

			«Det er ikke det, din idiot, men når du nevner det, faen ta deg. Det skulle ha vært lunsjen min i dag.» 

			Danika lo.

			«Det er tatoveringen, den gjør vondt som Hel», klaget Bryce. «Jeg kan ikke engang lene meg tilbake i stolen.»

			«Tatovøren sa jo at det ville gjøre vondt i noen dager», innvendte Danika muntert.

			«Jeg var så full at jeg stavet navnet mitt feil på ansvars­erklæringen. Jeg var neppe i stand til å forstå hva ‘vondt i noen dager’ betydde.» Danika hadde fått en matchende tatovering av teksten som nå gikk nedover ryggen til Bryce, men hun hadde ikke vondt lenger. En av fordelene ved å være fullblods vane var at man helet raskere enn mennesker – eller halvmennesker som Bryce.

			Danika dyttet sverdet inn blant rotet i skapet. «Jeg skal hjelpe deg med å legge is på den såre ryggen din i kveld, jeg lover. La meg bare ta en dusj, så er jeg ute av døren igjen om ti minutter.»

			Det var ikke uvanlig at Danika stakk innom galleriet, særlig ikke på torsdager når morgenpatruljen hennes sluttet bare noen kvartaler unna, men hun hadde aldri brukt det store badet nede i arkivet før. Bryce pekte på smørja som hun var dekket av. «Hva er det der, egentlig?» 

			Danika rynket pannen, og de firskårne ansiktstrekkene trakk seg sammen. «Et slagsmål mellom en satyr og en nattevandrer.» Hun blottet de hvite tennene og kikket ned på den svarte skorpen på hendene. «Gjett hvem av dem som spyttet saftene sine på meg.»

			Bryce snøftet og pekte mot arkivdøren. «Ta deg en dusj. Det ligger rene klær i den nederste skuffen i skrivebordet der nede.»

			Danikas skitne fingre dro i håndtaket til arkivdøren. Kjeven hennes strammet seg og fikk den gamle tatoveringen på halsen – en ulv med horn som flekket tenner, symbolet til Djevelflokken – til å dirre. Men ikke på grunn av anstrengelsen innså Bryce da hun la merke til Danikas stive rygg.

			Bryce kastet et blikk mot utstyrsskapet som Danika ikke hadde brydd seg om å lukke. Sverdet, som var berømt både her i byen og mange andre steder, sto lent mot feiekosten og moppen, og den eldgamle sliren av skinn var nesten skjult bak dunken med bensin som drev generatoren på baksiden av bygget.

			Bryce hadde alltid lurt på hvorfor Jesiba gadd å ha en gammeldags generator – inntil førstelyset hadde gått over hele byen i forrige uke. Da førstelyset gikk, var det bare genera­toren som holdt låsesystemet intakt under plyndringen som fulgte, da kryp stormet inn fra Kjøttbyen og bombarderte galleriets inngangsdør med motbesvergelser for å bryte den magiske beskyttelsen.

			Men … at Danika dumpet sverdet sitt på kontoret. At Danika trengte en dusj. Den stive ryggen hennes.

			«Har du møte med bylederne?» spurte Bryce.

			I løpet av de fem årene som var gått siden Danika og Bryce møttes på CCU, universitetet i Crescent City, kunne Bryce telle på én hånd hvor mange ganger Danika var blitt kalt inn til møte med de sju personene som var viktige nok her i verden til å rettferdiggjøre en dusj og et klesskift. Selv når Danika avla rapport til bestefaren, høvdingen over ­Valbara-ulvene, og til Sabine, moren sin, hadde hun som regel på seg skinnjakken, jeans og en hvilken som helst gammel band-T-skjorte som ikke var skitten.

			Det gjorde selvfølgelig Sabine rasende, men alt ved Danika – og Bryce – gjorde henne rasende. Hun var alfa i Månesigdflokken, den fremste av hamskifterenhetene i byens milits. 

			Det hjalp ikke at Sabine var nestkommanderende for Valbara-ulvene og hadde vært sin fars arving i århundrer, eller at Danika offisielt bare var nummer to i arvefølgen. Ikke når det i årevis hadde versert rykter om at Danika ville bli utpekt som ny høvding etter bestefaren i stedet for moren. Ikke når den gamle ulven hadde gitt barnebarnet familiens arvesverd etter å ha lovet det til Sabine i århundrer, men først etter at han var død. Sverdet hadde kalt på Danika på attenårs­dagen hennes, som et ul i en fullmånenatt, hadde høvdingen forklart om sin uventede beslutning.

			Sabine hadde aldri glemt den ydmykelsen. Spesielt ikke siden Danika gikk med sverdet stort sett overalt, og særlig hvis hun visste at moren ville være til stede. 

			Danika stanset under den gapende buegangen øverst i trappen som var dekket av et grønt teppe og førte ned til arkivet, der galleriets virkelige skatt lå, bevoktet av Lehabah dag og natt. Arkivet var den egentlige grunnen til at Danika, som hadde studert historie, stakk innom så ofte. Hun likte å kikke på gammel kunst og bla i de gamle bøkene til tross for at Bryce ertet henne for hennes manglende lesevaner.

			Danika snudde seg og senket det karamellbrune blikket. «Philip Briggs blir løslatt i dag.»

			Bryce rykket til. «Hva?» 

			«De lar ham gå på grunn av en fordømt saksbehandlingsfeil. Noen har rotet til papirarbeidet. Vi får en full orientering på møtet.» Hun strammet den smale kjeven, og lyset fra lampene i trappen ga gjenskinn i det skitne håret. «Det er så sykt.»

			Magen til Bryce vrengte seg. Menneskeopprøret var fortsatt begrenset til de nordlige delene av Pangera, det vidstrakte territoriet på den andre siden av Haldrenhavet, men Philip Briggs hadde gjort sitt beste for å spre det til Valbara. «Men du og flokken tok ham jo på fersken i det lille bombe­laboratoriet hans.»

			Danika skrapte støveltuppen mot det grønne teppet. «Jævla byråkratisk tull.» 

			«Han skulle sprenge en nattklubb. Dere fant planen hans for å sprenge Den hvite ravnen, bokstavelig talt.» Den hvite ravnen var en av byens mest populære nattklubber, og et angrep ville ha resultert i massedød. Briggs hadde gjennomført bombeangrep før. De hadde vært mindre, men likevel dødelige. Hensikten var å utløse en krig mellom menneskene og vanene, akkurat som i de kaldere strøkene i Pangera. Briggs la ikke skjul på at målet var en verdensomspennende konflikt som ville koste millioner av liv på begge sider. Liv som var verdt å ofre så menneskene kunne styrte sine undertrykkere – vanene, med sitt lange liv og sine magiske evner, og over dem igjen, asteriene, som styrte planeten Midgard fra Den evige by i Pangera.

			Men Danika og Djevelflokken hadde satt en stopper for planene hans. Hun hadde tatt Briggs og de fremste støttespillerne hans, som alle var Keres-opprørere, og dermed forhindret at uskyldige ble drept i fanatismens navn.

			Djevelflokken var en av de beste hamskifterenhetene i militsen i Crescent City. De patruljerte i Gammeltorg og sørget for at fulle, klåfingrede turister ikke ble forvandlet til fulle, døde turister når de støtte på feil person. De sørget for at barene og kafeene, konsertsalene og butikkene var trygge, tross alle småkjeltringene og annet pakk som kom krypende inn i byen akkurat den dagen. Og sørget for at folk som Briggs ble satt i fengsel.

			Imperiets 33. legion hevdet at de gjorde det samme, men englene som utgjorde de sagnomsuste rekkene i guvernørens personlige hær, bare glodde og lovet Hel hvis noen bråkte med dem. 

			«Tro meg», sa Danika og trampet ned trappen. «Jeg kommer til å gjøre det jævla klart at det er uakseptabelt å løslate Briggs.» 

			Og det ville hun. Om hun så måtte snerre Micah Domitus opp i ansiktet, ville Danika få frem poenget sitt. Det var ikke mange som våget å tirre erkeengelen i Crescent City, men Danika ville ikke nøle. Med tanke på at alle de sju rådmennene ville være til stede, var det ganske sikkert at han ville bli sur. Stemningen pleide raskt å bli amper når de var samlet i samme rom. De seks rådmennene i Crescent City, metropolen som tidligere var kjent som Lunathion, hadde ikke mye til overs for hverandre. Hver av dem kontrollerte en bestemt del av byen: ulvenes høvding i Måneskog, feenes Høstkonge i Fem roser, Dødekongen i Beinkvarteret, Slangedronningen i Kjøttbyen, Orakelet i Gammeltorg og Elvedronningen – som svært sjelden viste seg – representerte De mange vanns hus og Det blå hoffet, som holdt til langt under Istroselvens turkise overflate. Hun nedlot seg sjelden til å forlate riket sitt. 

			Menneskene i Liljemark hadde ikke noen rådmann og ingen plass ved bordet. Philip Briggs hadde fått enda flere sympatisører på grunn av det.

			Men Micah, rådmannen for Sentrum, hersket over dem alle. Han var også erkeengel av Valbara. Hersker over hele dette jævla territoriet, og sto kun til ansvar for de seks asteriene i Den evige by, Pangeras og Midgards hovedstad og bankende hjerte. Hvis det var noen som kunne holde Briggs i fengsel, var det ham. 

			Danika nådde bunnen av trappen og forsvant ut av syne. Bryce ble stående i buegangen og lytte da Danika sa: «Hei, Syrinx.» Et lite hvin av fryd lød fra den fjorten kilo tunge kimæren. 

			Jesiba hadde kjøpt dette laverestående vesenet for to måneder siden, til Bryces store glede. Han er ikke noe kjæledyr, hadde Jesiba påpekt. Han er en kostbar, sjelden skapning som er kjøpt utelukkende for å hjelpe Lehabah med å vokte bøkene. Ikke forstyrr ham. 

			Bryce hadde hittil unnlatt å fortelle Jesiba at Syrinx var mer interessert i å spise, sove og bli klødd på magen enn å passe på de verdifulle bøkene. Sjefen hennes kunne oppdage det når som helst, om hun gadd å sjekke opptakene fra kameraene i biblioteket.

			Med slepende stemme, man kunne høre henne glise, sa Danika: «Hva er problemet, Lehabah? Det ser ut som du går rundt med sand i trusene.»

			Ildånden murret: «Jeg bruker ikke truser. Eller klær. Det går ikke så bra når man er laget av flammer, Danika.»

			Danika flirte. Før Bryce rakk å bestemme seg for hvorvidt hun skulle gå ned og megle mellom ildånden og ulven, begynte telefonen på skrivebordet å ringe. Hun var ganske sikker på hvem det var.

			Hun skyndte seg over det myke teppet og rakk å ta telefonen før den gikk til svareren, og sparte dermed seg selv for en fem minutters skyllebøtte. «Hei, Jesiba.» 

			En vakker, klangfull stemme svarte: «Si til Danika Fendyr at jeg vil forvandle henne til en øgle hvis hun fortsetter å bruke utstyrsskapet som om det var hennes eget.» 

			Innen Danika dukket opp igjen i utstillingslokalet, hadde Bryce fått en mildt sagt truende reprimande av Jesiba for sin egen udugelighet, en e-post fra en krevende kunde som forlangte at Bryce fikk unna papirarbeidet på den eldgamle urnen hun hadde kjøpt, slik at hun kunne vise den frem til sine like krevende venner i et cocktailselskap mandag, og to meldinger fra medlemmer av Danikas flokk som lurte på om lederen deres var i ferd med å drepe noen fordi Briggs skulle løslates.

			Nathalie, Danikas nummer tre, hadde gått rett på sak: Har hun klikket på grunn av Briggs? 

			Connor Holstrom, Danikas nummer to, var litt mer forsiktig med hva han sendte ut i eteren. Det var alltid en fare for lekkasjer. Har du snakket med Danika? var alt han spurte om.

			Bryce var i gang med å svare Connor – Ja, jeg har det under kontroll – da en grå ulv på størrelse med en ponni skjøv igjen metalldøren til arkivet med labben. Klørne klirret mot metallet.

			«Var klærne mine så ille?» spurte Bryce og reiste seg fra stolen. Bare Danikas karamellbrune øyne var de samme i denne hammen, og det var kun disse øynene som dempet den enorme trusselen og skjønnheten som ulven utstrålte der hun nærmet seg skrivebordet. 

			«Jeg har dem på, ikke vær redd.» Det blinket i de lange, skarpe hoggtennene for hvert ord. Danika spisset de lodne ørene og registrerte at datamaskinen var slått av, og at vesken til Bryce sto klar på skrivebordet. «Blir du med meg?» 

			«Jeg må snoke litt for Jesiba.» Bryce grep nøkkelknippet som åpnet dørene inn til de ulike delene av livet hennes. «Hun maser om at jeg må finne Lunas horn. Som om ikke jeg har jobbet med det hele den siste uken.»

			Danika kastet et blikk mot et av de synlige kameraene i utstillingsrommet, det var montert bak en ti tusen år gammel statue av en hodeløs, dansende faun. Den buskete halen logret én gang. «Hvorfor vil hun egentlig ha tak i det?» 

			Bryce trakk på skuldrene. «Jeg har ikke hatt mot til å spørre.» 

			Danika gikk mot inngangsdøren, forsiktig så ikke klørne skulle hekte seg fast i teppet. «Jeg tviler på at hun kommer til å levere hornet tilbake til tempelet av ren godhet.»

			«Nei, jeg mistenker at Jesiba vil ha noe ut av det», sa Bryce. De gikk ut i den stille gaten et kvartal fra Istroselven. Solen sto høyt på himmelen, og brosteinene var glovarme. Danika var en mur av pels og muskler mellom Bryce og fortauskanten.

			Tyveriet av det hellige hornet hadde vært den største nyhetssaken etter strømbruddet: Plyndrere hadde utnyttet mørket til å bryte seg inn i Lunas tempel der den massive guddommen tronet, og hadde stjålet den eldgamle fe-relikvien som hvilte i fanget dens. 

			Erkeengelen Micah hadde utlovet en stor dusør for informasjon om saken og hadde lovet at jævelen som hadde vanhelliget tempelet, skulle få som fortjent.

			Noe som innebar å bli korsfestet i all offentlighet.

			Bryce unngikk alltid torget i Sentrum, der dette vanligvis fant sted. Enkelte dager, avhengig av vinden og varmen, kunne lukten av blod og råtnende kjøtt kjennes flere kvartaler unna.

			Bryce gikk ved siden av Danika mens den enorme ulven holdt et øye med omgivelsene og snuste etter enhver antydning til fare. Som halvt fe hadde Bryce bedre luktesans enn vanlige mennesker og kunne gjenkjenne folk på lukten. I barndommen hadde hun underholdt foreldrene sine i det uendelige ved å skildre duften til alle som bodde i den lille fjellbyen Nidaros. Mennesker kunne ikke tolke verden på samme måte. Men det var likevel ingenting i forhold til hva Danika kunne gjøre.

			Mens hun snuste seg gjennom gaten, logret Danika med halen, men det var ikke av glede. 

			«Slapp av», sa Bryce. «Du må bare legge frem saken for rådmennene, så finner de ut av det.»

			Danika la ørene flatt bakover. «Det er noe dritt, B. Alt sammen.»

			Bryce rynket pannen. «Tror du virkelig at rådmennene vil ha en opprører som Briggs på frifot? De kommer til å finne en eller annen bestemmelse og hive ham rett i fengsel igjen.» Da Danika fortsatte å se en annen vei, la hun til: «Avdeling 33 kommer til å følge med på hvert åndedrag han tar. Hvis Briggs så mye som blunker på feil måte, vil han oppdage hva slags smerte engler har på lager for oss. Hel, guvernøren kan til og med sende Umbra mortis etter ham.» Micahs personlige snikmorder, en av de få som var begavet med lyn i årene, kunne utslette det meste.

			 «Briggs kan jeg ta meg av selv», snerret Danika. 

			«Jeg vet at du kan det. Alle vet at du kan det.»

			Danika betraktet gaten foran dem, blikket streifet en vegg der det hang en plakat med de seks asteriene som satt på sin trone, med en tom trone til ære for deres falne søster. Så pustet hun ut.

			Hun ville alltid tynges av byrder og forventninger, noe Bryce slapp, og det var Bryce takknemlig som Hel for. Når Bryce tabbet seg ut, pleide Jesiba å klage i noen minutter, og det var det. Når Danika tabbet seg ut, ble det slått stort opp i nyhetssendinger og på interweben.

			Det sørget Sabine for.

			Bryce og Sabine hadde hatet hverandre siden Bryces første dag på universitetet. Alfaen hadde fnyst hånlig av at hennes eneste barn skulle dele rom med en halvblods. Og Bryce hadde elsket Danika fra det samme øyeblikket, da den nye romkameraten straks hadde rakt henne hånden og sagt at Sabine bare var sur fordi hun hadde håpet på en muskuløs vampyr som hun kunne sikle over.

			Danika ga stort sett blaffen i hva andre mente, spesielt Sabine, men på dager som denne … Bryce løftet hånden og strøk den over Danikas muskuløse ribbein for å roe henne.

			«Tror du Briggs vil angripe deg eller flokken?» spurte Bryce, og det knøt seg i magen ved tanken. Danika hadde ikke arrestert Briggs alene, han hadde flere å hevne seg på. 

			Danika rynket på snuten. «Jeg vet ikke.»

			Ordene ble hengende i luften. I nærkamp mot Danika ville Briggs aldri overleve. Men det skulle ikke mer enn en bombe til for å endre det utfallet. Hadde Danika gjennomført Spranget over i udødeligheten, ville hun nok ha overlevd. Men hun hadde ikke gjort det, hun var den eneste i Djevelflokken som ennå ikke hadde gjort det … Bryce ble tørr i munnen.

			«Vær forsiktig», sa hun lavt.

			«Det skal jeg være», sa Danika. De varme øynene forble mørke. Men så gjorde hun et kast med hodet, som når en hund rister av seg vann. Bryce hadde ofte latt seg imponere over Danikas evne til å kvitte seg med frykt, eller i det minste undertrykke den nok til å fortsette. Og som forventet skiftet Danika tema. «Broren din kommer på møtet i dag.»

			Halvbror. Bryce gadd ikke å korrigere henne. Halvbror og fullblodsfe og drittsekk. «Og så?»

			«Jeg ville bare advare deg om at jeg kommer til å treffe ham.» Ulvens ansikt ble litt mildere. «Han kommer til å spørre hvordan det går med deg.»

			«Si til Ruhn at jeg er opptatt med viktige ting, og at han kan dra til Hel.» 

			Danika hikstet av latter. «Hvor skal du egentlig snoke etter hornet?»

			«Tempelet», sa Bryce med et sukk. «For å være ærlig har jeg holdt på med dette i dagevis uten å finne ut noe som helst. Det er ingen mistenkte, det går ingen rykter i Kjøttbyen om at hornet er til salgs, og ingen har motiv. Relikvien er så berømt at den må holdes godt skjult.» Hun så opp på den klare himmelen og rynket pannen. «Jeg lurer på om strømbruddet hadde noe med det å gjøre, om noen saboterte strømnettet for å stjele hornet i alt oppstyret. Det er rundt tjue folk i denne byen som er utspekulerte nok, og halvparten av dem har ressurser til å få det til.»

			Danikas hale sluttet å svinge. «Hvis de er i stand til å gjøre noe sånt, anbefaler jeg deg å holde deg unna. Du bør få Jesiba til å tro at du leter etter hornet, men i stedet la det renne ut i sanden. Enten dukker hornet opp av seg selv, eller så går hun videre til neste, dumme oppdrag.»

			«Jeg bare … Det hadde vært bra å finne hornet. For karrierens skyld», sa Bryce. Hva i Hel nå den karrieren måtte være. Hun hadde jobbet på galleriet i et år. Det hadde ikke resultert i annet enn avsky for de absurde summene som rike folk sløste bort på gammel dritt. 

			Danikas øyne glimtet. «Ja, jeg vet det.» 

			Bryce trakk i det lille, gylne anhenget, en knute av tre sammenflettede sirkler, på det tynne kjedet hun hadde rundt halsen.

			Mens Danika patruljerte bevæpnet med klør, sverd og våpen, besto rustningen til Bryce av den arkesiske amuletten på størrelse med en tommelfingernegl. Hun hadde fått den av Jesiba på sin første arbeidsdag.

			En vernedrakt til å ha rundt halsen. Danika hadde vært forbløffet da Bryce viste frem amulettens betydelige beskyttelse mot påvirkning fra diverse magiske objekter. Arkesiske amuletter var ikke billige, og Bryce visste at gaven fra sjefen var gitt i ren egeninteresse. Jesiba ville ha fått masse problemer med forsikringsselskapet hvis ikke Bryce hadde hatt den. 

			Danika nikket mot halskjedet. «Ikke ta det av. Særlig ikke hvis du roter med ting som hornet.» Hvis hornet var stjålet av noen med makt, trengte hun all den beskyttelsen hun kunne få, selv om hornet ikke lenger hadde like mektige krefter som det hadde hatt. 

			«Ja da, ja da», sa Bryce, selv om Danika hadde rett. Hun tok aldri av seg halskjedet. Hvis Jesiba noen gang sparket henne, måtte hun finne en måte å få med seg halskjedet på. Danika hadde allerede nevnt det flere ganger, ute av stand til å stoppe alfaulvens beskytterinstinkt. Det var en av grunnene til at Bryce elsket henne. Det strammet seg i brystet der og da av den samme kjærligheten og takknemligheten. 

			Bryces telefon summet i vesken, og hun fisket den frem. Danika kikket bort på henne, merket seg hvem som ringte, logret med halen og spisset ørene. 

			«Ikke si et ord om Briggs», advarte Bryce henne og tok telefonen. «Hei, mamma.» 

			«Hei, kjære.» Ember Quinlans klare stemme fylte øret og fikk Bryce til å smile, selv om det var femti mil mellom dem. «Jeg ville bare dobbeltsjekke at det fortsatt er greit at jeg kommer på besøk neste helg.» 

			«Hei, mamma!» Danika bjeffet mot telefonen. 

			Ember lo. Hun hadde vært mamma for Danika helt fra første gang de møttes. Og Ember, som ikke hadde født andre barn enn Bryce, hadde vært glad for å få en datter nummer to – like egenrådig og uregjerlig som den første. «Er Danika der?» 

			Bryce himlet med øynene og rakte telefonen mot Danika. I et lysglimt forvandlet Danika seg fra den enorme ulven til en smidig menneskeskikkelse.

			Danika snappet til seg telefonen og klemte den mellom øret og skulderen mens hun justerte den hvite silkeblusen som hun hadde lånt av Bryce, og dyttet den ned i den flekkete dongeribuksa. Hun hadde klart å fjerne en god del av nattevandrersølet fra den og skinnjakken, men T-skjorten hadde visst ikke stått til å redde. «Bryce og jeg går tur», sa Danika i telefonen.

			Bryce spisset ørene og kunne uten problemer høre at moren spurte: «Hvor da?» 

			Ember Quinlan var i eliteserien når det gjaldt å være overbeskyttende. Det hadde vært en kamp å få flytte hit til Lunathion. Ember hadde først gitt etter da hun fikk vite hvem Bryce skulle dele rom med, og deretter hadde hun gitt Danika en forelesning om hvordan hun skulle sørge for at Bryce holdt seg trygg. Randall, stefaren til Bryce, hadde hatt vett nok til å avbryte henne etter tretti minutter. 

			Bryce vet hvordan hun skal forsvare seg, hadde Randall sagt. Det har vi sørget for. Og Bryce skal fortsette å trene mens hun er her, ikke sant?

			Det hadde Bryce i høyeste grad gjort. Hun hadde vært på skytebanen for bare noen dager siden og hadde gjort alt det Randall – hennes egentlige far, slik hun så det – hadde lært henne siden hun var liten: sette sammen våpenet, sikte og få pusten under kontroll.

			Til vanlig betraktet hun våpen som brutale drapsmaskiner, og hun var glad for at de var strengt regulert av republikken. Men siden hun ikke hadde så mye annet å forsvare seg med enn fart og noen godt innøvde manøvrer, hadde hun lært at et våpen kunne utgjøre forskjellen mellom liv og død for et menneske.

			«Vi er på vei til en av bodene i Gammeltorg, vi har lyst på lammekebab», fleipet Danika. 

			Før Ember rakk å fortsette utspørringen, la Danika til: «Du, B har nok glemt å fortelle deg at vi skal en tur til Kalaxos neste helg. Ithan skal spille solball der, og vi skal heie på ham.» 

			Det var nesten sant. Det skulle være kamp, men det hadde aldri vært snakk om å dra dit for å se på Connors lillebror, CCUs stjernespiller. Derimot hadde Djevelflokken planer om å tilbringe denne ettermiddagen på universitets stadion for å heie på Ithan. Bryce og Danika hadde ikke orket å dra på bortekamper siden andreåret, da Danika hadde vært sammen med en av forsvarsspillerne. 

			«Det var synd», sa Ember. Bryce kunne se for seg morens misfornøyde ansiktsuttrykk. «Vi gledet oss virkelig.» Gode Solas, hun var en mester i å gi folk dårlig samvittighet. Bryce krympet seg og snappet telefonen tilbake. «Vi også, men vi tar det neste måned i stedet.» 

			«Men det er så lenge til …» 

			«Faen, det kommer en kunde», løy Bryce. «Jeg må legge på.»

			«Bryce Adelaide Quinlan …»

			«Ha det, mamma.»

			«Ha det, mamma!» skjøt Danika inn idet Bryce la på. 

			Bryce sukket opp mot himmelen uten å legge merke til englene som svevde og flakset forbi mens skyggene deres danset over de solvarme gatene. «Innkommende melding om tre, to …»

			Telefonen vibrerte.

			Hvis jeg ikke visste bedre, ville jeg trodd at du unngikk oss, Bryce, skrev Ember. Faren din kommer til å bli dypt såret. 

			Danika plystret. «Å, hun er god.» 

			Bryce stønnet. «Jeg lar dem ikke komme til byen så lenge Briggs går løs.» 

			Danikas smil bleknet. «Jeg vet det. Vi fortsetter å utsette besøket til det problemet er tatt hånd om.» Takk Ktona for Danika, hun hadde alltid en plan. 

			Bryce la telefonen tilbake i vesken uten å svare på meldingen.

			Idet de nådde frem til porten i hjertet av Gammeltorg, en enorm buegang av kvarts, klar som et frossent tjern, traff solen den øvre kanten og sendte små regnbuer mot en av bygningene ved siden av. På sommersolverv, da solen sto nøyaktig på linje med porten, fylte den hele torget med regnbuer, så mange at det var som å gå inne i en diamant.

			Turister virret rundt, en kø av dem snodde seg over torget mens de ventet på å få sjansen til å ta et bilde med det seks meter høye landemerket.

			Porten i Gammeltorg var en av sju porter i byen, alle hugget ut av enorme kvartsblokker fra Lakoniafjellene i nord, og denne ble ofte kalt Hjerteporten fordi den lå midt i Lunathion. De andre seks portene lå like langt unna den i distanse, og hver enkelt var plassert på en av veiene som gikk ut gjennom bymuren.

			«De burde rydde vei for folk som faktisk bor her», sa Bryce irritert mens de banet seg vei mellom turister og selgere.

			«Og dele ut bøter til turister som går for sakte», knurret Danika og sendte et ulveglis til et ungt menneskepar som kjente henne igjen, glodde og begynte å knipse bilder. 

			«Jeg lurer på hva de ville ha tenkt om de visste at du har nattevandrersaus over hele deg», hvisket Bryce.

			Danika stakk en albue i siden hennes. «Drittsekk.» Hun vinket vennlig til turistene og gikk videre.

			På den andre siden av Hjerteporten, midt i en liten hær av selgere som solgte mat og suvenirjuggel, sto en annen kø av folk. De ventet på å få komme frem til den gylne blokken på portens sørside. «Vi må tvers gjennom køen for å krysse torget», sa Bryce og skulte på turistene som sto i den kvelende varmen.

			Men Danika stanset opp og vendte det kantete ansiktet mot porten og skiltet på den. «La oss ønske oss noe.» 

			«Jeg orker ikke å stå i den køen.» Vanligvis ropte Danika og Bryce bare ønskene sine ut i natten når de vaklet hjemover fra Den hvite ravnen og torget var tomt. Bryce sjekket klokken på telefonen. «Må du ikke bort til Comitium nå?» Guvernørens høyborg, med fem tårn, lå minst et kvarters gange unna. 

			«Jeg rekker det», sa Danika, tok Bryce i hånden og trakk henne med seg gjennom folkemengden i retning portens virkelige turistmagnet. En drøy meter over bakken stakk et kontrollpanel ut av kvartsen, det var av massivt gull og hadde sju ulike edelstener, hver av dem representerte en bydel og hadde sitt våpenskjold inngravert under.

			Smaragd og en rose for Fem roser. Opal og et par vinger for Sentrum. Rubin og et hjerte for Gammeltorg. Safir og et eiketre for Måneskog. Ametyst og en menneskehånd for Liljemark. Tigerøye og en slange for Kjøttbyen. Og onyks, så svart at den slukte lyset, og et sett med hodeskaller for Beinkvarteret.

			Under buen av edelsteiner og inngraverte insignier var det en liten, rund skive. Metallet var blankslitt av utallige fingre, poter, finner og alle mulige andre lemmer.

			På et skilt ved siden av sto det: «Berøring på eget ansvar. Må ikke brukes mellom solnedgang og soloppgang. Overtredelser vil bli bøtelagt.» 

			De som sto i kø og ventet på å få tilgang til skiven, så ikke ut til å la seg skremme av risikoen. 

			To fnisende hamskifterhanner i tenårene, kattedyr av et eller annet slag, ut fra lukten å dømme, egget hverandre fremover med albuer og hån og utfordret den andre til å ta på skiven. 

			«Patetisk», sa Danika og gikk forbi køen, tauene og bort til en sikkerhetsvakt, en ung fe-hunn som så ut til å kjede seg. Danika fisket opp et skilt fra innsiden av skinnjakken og viste det til vakten, som stivnet da hun skjønte hvem som hadde sneket i køen. Hun så ikke engang på det gylne emblemet, halvmånebuen med en pil gjennom, før hun tok et skritt tilbake. 

			«Jeg er fra militsen», erklærte Danika uten å fortrekke en mine. «Det tar bare et øyeblikk.» 

			Bryce kvalte latteren, vel vitende om blikkene som var rettet mot ryggen deres fra køen. 

			«Ta på skiven nå eller stikk», sa Danika til tenåringene. 

			De snurret mot henne og ble likbleke. 

			Danika smilte og blottet nesten alle tennene. Det var ikke noe hyggelig syn. 

			«Fy faen», hvisket en av dem. 

			Bryce skjulte et smil. Hun ble aldri lei av å se den ærefrykten. Mest fordi hun visste at Danika var den verdig. Hver eneste dag gjorde Danika seg fortjent til ærefrykten som blusset opp i ansiktet til fremmede når de fikk øye på halstatoveringen og det skinnende, lyse silkehåret. Og frykten som fikk avskummet til å tenke seg om to ganger før de yppet seg mot Djevelflokken. 

			Bortsett fra Philip Briggs, da. Bryce sendte en bønn til Ogenas’ blå dyp om at havgudinnen skulle hviske Briggs i øret at han skulle holde seg unna Danika hvis han noen gang virkelig slapp fri. 

			Tenåringshannene gikk til side, og det tok bare noen milli­sekunder før de la merke til Bryce også. Ærefrykten i ansiktene gikk over til åpenbar interesse. 

			Bryce snøftet. Helt uaktuelt. 

			De vendte oppmerksomheten tilbake mot Danika, og en av dem stotret: «Historielæreren min sa at portene opprinnelig var kommunikasjonsapparater.» 

			«Skal vedde på at du drar masse damer med slike fantastiske fakta», sa Danika uten å se på dem, uimponert og uinteressert. Budskapet ble mottatt, og de lusket tilbake til køen. Bryce gliste og gikk bort til Danika, som kikket ned på metallskiven. Gutten hadde rett. De sju portene i byen, alle plassert på en av ley-linjene som gikk gjennom Lunathion, hadde blitt utformet for å gi vaktene i bydelene en måte å kommunisere på for flere hundre år siden. Når noen plasserte hånden mot den gylne skiven i midten, ble stemmen til denne personen sendt til de andre portene, og edelsteinen for området som stemmen kom fra, lyste opp. 

			Det krevde selvfølgelig litt magi for å få det til – skiven sugde bokstavelig talt som en vampyr fra den som berørte skiven, et kilende støt av kraft, borte for alltid. 

			Bryce løftet blikket mot bronseplaketten. Kvartsportene var minnesmerker for en eller annen konflikt eller krig, hun visste ikke hvilken, og alle hadde den samme plaketten: Makten skal alltid tilhøre dem som gir sitt liv for byen. 

			Med tanke på at dette kunne tolkes som en form for opposisjon til asterienes styre, var Bryce alltid overrasket over at de lot portene stå i fred. De hadde blitt foreldet da telefonen kom, men fått nytt liv da barn og turister begynte å bruke dem. De fikk vennene sine til å gå til de andre portene i byen for å hviske bannord i dem eller forundre seg over en så gammeldags form for kommunikasjon. I helgene var det stort sett fulle drittsekker, en kategori Bryce og Danika helt klart tilhørte, og skrikingen deres hadde blitt så plagsom at byen hadde innført åpningstider.

			Og så hadde det vokst frem en tåpelig overtro som hevdet at porten kunne oppfylle ønsker, og at man ofret til de fem gudene ved å gi fra seg en dråpe av sin egen kraft. 

			Det var bare tull, det visste Bryce, men hvis det roet Danika nå som Briggs skulle bli løslatt, var det verdt det. 

			«Hva har du tenkt å ønske deg?» spurte Bryce da Danika stirret ned på skiven med de mørke edelstenene over. 

			Smaragden for Fero, Fem roser, lyste opp, og en ung kvinnestemme brøt gjennom og ropte: «Pupper!» 

			Folk lo rundt dem, lyden var som vann som sildret over stein, og Bryce lo også. 

			Men Danikas ansikt hadde blitt alvorlig. «Jeg har for mange ting å ønske meg», sa hun. Før Bryce rakk å spørre, trakk Danika på skuldrene. «Men jeg tror jeg vil ønske at Ithan vinner solballkampen i kveld.» 

			Med det la hun håndflaten på skiven. Bryce så henne grøsse, le stille og ta et skritt tilbake. De karamellbrune øynene lyste. «Din tur.»

			«Du vet at jeg knapt har noen magi som er verdt å ta, men greit», sa Bryce, som ikke ville være dårligere enn Danika, selv om det var en alfaulv det var snakk om. Fra det øyeblikket Bryce kom inn på rommet deres det første året på universitetet, hadde de gjort alt sammen. Bare de to, slik det alltid skulle være. De planla til og med å ta Spranget sammen, fryse inn i udødeligheten i samme åndedrag, med medlemmer av Djevelflokken som ankerfester. 

			Teknisk sett var det ikke ekte udødelighet – vanene ble eldre og døde, enten av naturlige årsaker eller på andre måter – men aldringsprosessen ble så forsinket etter Spranget at det kunne ta århundrer før man fikk så mye som en rynke, avhengig av hvilken art man tilhørte. Feene kunne leve i tusen år, hamskifterne og heksene vanligvis i fem århundrer, og englene et sted midt imellom. Fullblods mennesker tok ikke Spranget, siden de ikke hadde noen magi. Og sammenlignet med menneskene, med sitt korte liv og sin sårbare kropp, var vanene i praksis udødelige. Noen arter fikk avkom som ikke engang ble voksne før de var i åttiårene. Og det var veldig, veldig vanskelig å drepe dem. 

			Men Bryce hadde ikke tenkt så mye på hvor hun befant seg på dette spekteret, om det å være halvt fe ville gi henne hundre eller tusen år. Det spilte ingen rolle så lenge Danika var der med henne. Særlig under Spranget. Sammen skulle de ta det livsfarlige fallet inn i sin modne kraft, møte det som lå på bunnen av sjelen og så komme seg opp til livet igjen før oksygenmangelen gjorde dem hjernedøde. Eller rett og slett døde. Bryce kunne ikke håpe på mer kraft enn noen kule partytriks, men Danika kunne få krefter som ga henne en rang langt høyere enn Sabines, sannsynligvis på nivå med kongelige feer, kanskje til og med over Høstkongen selv. 

			En hamskifter med den slags krefter hadde ingen hørt om før, men alle de vanlige testene i barndommen hadde bekreftet det: Når Danika tok Spranget, ville hun bli en betydelig maktfaktor blant ulvene, én man ikke hadde sett maken til siden oldtiden på den andre siden av havet. Danika ville ikke bare bli høvding for ulvene i Crescent City. Nei, hun kunne bli alfaen over alle ulver. På hele jævla planeten. 

			Danika så ut til å gi blaffen i dette. Hun planla ikke fremtiden for det. 

			Tjuesju var den perfekte alderen for å ta Spranget, hadde de bestemt seg for, etter mange år med nådeløse bedømminger av ulike udødelige, med liv som hadde vart i århundrer og årtusener. Rett før det oppsto rynker eller grå hår. Hva er poenget med å være udødelige råtasser hvis vi har hengepupper? sa de til alle som spurte. 

			Forfengelige drittsekker, hadde Fury hvest da de forklarte det første gang. 

			Fury, som hadde gjennomført Spranget som tjueenåring, hadde ikke valgt tidspunktet selv. Det hadde bare skjedd, eller så var hun blitt tvunget – de visste ikke sikkert. At Fury gikk på universitetet hadde bare vært et skalkeskjul, mesteparten av tiden gjorde hun virkelig jævlige ting for ufattelig mye penger borte i Pangera. Hun var nøye med ikke å røpe detaljer.

			Snikmorder, hevdet Danika. Selv søte Juniper, faunen som utgjorde den fjerde siden av deres lille vennskapskvadrat, innrømmet at Fury sannsynligvis var leiesoldat. Om Fury av og til ble hyret av asteriene og deres marionetter i det keiserlige senatet kunne også diskuteres. Men ingen av dem brydde seg egentlig om det, ikke når Fury alltid støttet dem når de trengte det. Og når de ikke gjorde det.

			Hånden til Bryce svevde over den gylne skiven. Danikas blikk hvilte på henne som en kjølig vekt. 

			«Kom igjen, B, ikke vær pysete.» 

			Bryce sukket og la hånden på skiven. «Jeg skulle ønske Danika fikk seg manikyr. Neglene hennes ser for jævlige ut.» 

			Et lyn knitret gjennom henne, et lett sug rundt navlen, og så lo Danika og dultet til henne. «Din jævla pikk.» 

			Bryce la armen rundt Danikas skuldre. «Du fortjente det.» 

			Danika takket sikkerhetsvakten, som strålte over oppmerksomheten, og overså turistene som fortsatte å knipse bilder. De snakket ikke sammen før de nådde nordsiden av torget, der Danika skulle sette kursen mot skyskraperne i Sentrum, hvor himmelen var full av engler, og det store Comitium-komplekset som lå midt i bydelen, mens Bryce dro til Lunas tempel, tre kvartaler unna. 

			Danika gjorde et kast med hodet i retning gatene bak Bryce. «Vi ses hjemme, ikke sant?» 

			«Vær forsiktig.» Bryce pustet ut og prøvde å riste av seg uroen. 

			«Jeg kan ta vare på meg selv, B», sa Danika, men øynene lyste av kjærlighet, og takknemligheten truet med å sprenge brystet til Bryce. Takknemlighet over at noen brydde seg om hun levde eller døde.

			Sabine var en drittsekk. Hun hadde aldri gitt så mye som et hint om hvem Danikas far var, så Danika hadde vokst opp uten noen andre enn bestefaren, som var for gammel og konfliktsky til å beskytte Danika mot morens grusomhet. 

			Bryce så bort mot Sentrum. «Lykke til. Ikke gjør dem altfor forbannet.» 

			«Det vet du at jeg kommer til å gjøre», sa Danika med et smil som ikke nådde øynene. 

		

	
		
			[image: ]

			Da Bryce kom hjem fra jobb, var Djevelflokken allerede på plass. 

			Latterbrøl og oppspilte bjeff hørtes helt ned i tredje etasje. De var umulig å overhøre der hun fortsatte opp trappen og mumlet til seg selv: Der røk planene om en rolig kveld på sofaen.

			Med en rekke skjellsord og forbannelser som ville ha gjort moren stolt, låste hun opp den blåmalte jerndøren til leiligheten og stålsatte seg for et stormangrep av herskesyke, arroganse og nærgående spørsmål. Og det var bare fra Danika. 

			Flokken hennes behersket alt dette til fingerspissene. Særlig siden de mente Bryce var en av dem, selv om hun ikke hadde tatoveringen med symbolet deres på halsen. 

			Noen ganger syntes hun synd på Danikas fremtidige partner, hvem det nå måtte bli. Stakkaren ville ikke ha noen anelse om hva han gikk til. Med mindre han selv var ulv, men Danika hadde omtrent like lite lyst til å ligge med en ulv som Bryce hadde. 

			Ikke det minste, altså, det skulle gudene vite. 

			Hun ga døren en god dytt med skulderen – de skjeve kantene satte seg ofte fast, takket være herjingen til djevelskapet som akkurat nå lå henslengt i de slitne sofaene og lene­stolene – og sukket da hun så seks par øyne bli rettet mot seg. Og seks glis. 

			«Hvordan gikk kampen?» spurte hun ut i luften og la nøklene i den skjeve keramikkskålen som Danika hadde klint sammen på et kurs på universitetet. Alt hun hadde sagt angående møtet om Briggs, var: «Jeg forteller det hjemme.» 

			Det kunne ikke ha gått så ille siden Danika hadde dratt på solballkampen. Hun hadde til og med sendt Bryce et bilde av alle sammen foran banen, med Ithan iført hjelm i bakgrunnen.

			Senere dukket det opp en melding fra stjernespilleren selv: Neste gang får du bli med dem, Quinlan. 

			Savnet valpen meg? hadde hun spurt. 

			Selvfølgelig, hadde Ithan svart. 

			«Vi vant», svarte Connor, som lå og breiet seg på hennes yndlingsplass i sofaen. Den grå T-skjorten til universitetslaget var dratt litt opp og blottla musklene og den gylne huden. 

			«Ithan scoret seiersmålet», sa Bronson, som fortsatt hadde på seg en blå- og sølvfarget lagtrøye med Holstrom på ryggen. 

			Ithan var lillebroren til Connor og et slags æresmedlem i Djevelflokken. Han var også favorittpersonen til Bryce, nest etter Danika. Meldingstråden deres var en endeløs strøm av spydigheter og erting, utveksling av bilder og godmodig klaging over hvor sjefete Connor var.

			«Nå igjen?» spurte Bryce og sparket av seg de skyhøye, perlehvite stiletthælene. «Kan han ikke dele litt av æren med de andre?» Vanligvis ville Ithan ha sittet i sofaen ved siden av broren og tvunget Bryce til å klemme seg ned mellom dem mens de så et eller annet på TV, men etter kamp valgte han som regel å feste med lagkameratene. 

			Connor trakk på smilebåndet da Bryce holdt blikket hans lenger enn de fleste ville ha gjort. De fem andre, to av dem fortsatt i ulveham med logrende hale, holdt klokelig kjeft. 

			Alle visste at Connor ville ha vært alfa i Djevelflokken hvis det ikke hadde vært for Danika. Men Connor hadde ikke noe imot det. Ambisjonene hans var ikke av den sorten, i motsetning til Sabines.

			Bryce flyttet ekstrabagen med danseklær, så hun fikk plass til vesken på hattehyllen, og spurte ulvene hva de så på. Uansett hva det var, hadde hun bestemt seg for å slappe av med en kjærlighetsroman på rommet sitt. Med døren lukket. 

			Nathalie, som satt i sofaen og bladde i et kjendisblad, svarte uten å se opp: «Et eller annet nytt rettsdrama om en flokk løver som utfordrer et ondt fe-selskap.»

			«Høres ut som en skikkelig kvalitetsserie», sa Bryce. Bronson gryntet misfornøyd. Den svære hannulven foretrakk arthouse­filmer og dokumentarer. Derfor fikk han selvsagt aldri lov til å velge hva de skulle se på. 

			Connor lot en grov finger gli langs armlenet. «Så sent hjemme du er.» 

			«Jeg har en jobb», sa Bryce. «Kanskje du burde skaffe deg en i stedet for å ligge på sofaen min og snylte på meg.» 

			Det var ikke helt rettferdig. Som Danikas nestkommanderende hadde Connor mye å henge fingrene i. For å holde byen trygg hadde han drept, torturert og lemlestet, for så å gjøre det på nytt før månen gikk ned. 

			Han klaget aldri. Det var det ingen av dem som gjorde. 

			Hva er vitsen med å sutre, hadde Danika spurt da Bryce lurte på hvordan hun holdt ut all brutaliteten, når det ikke er valgfritt å bli med i militsen? Hamskiftere av rovdyrslekt var utpekt til bestemte flokker i militsen allerede før de ble født. 

			Bryce prøvde å la være å se på den hornprydede ulven som var tatovert langs siden av Connors hals. Den viste at han skulle gjøre tjeneste livet ut. Symbolet på hans evige lojalitet til Danika, Djevelflokken og militsen. 

			Connor så på Bryce med antydning til et smil. Det fikk henne til å skjære tenner. «Danika er på kjøkkenet og spiser opp all pizzaen før vi får noe.» 

			«Det gjør jeg ikke!» 

			Connors smil ble bredere. 

			Smilet og det ondskapsfulle skinnet i øynene fikk Bryce til å puste litt fortere. 

			De andre kikket pliktskyldig på TV-skjermen og lot som om de fulgte med på nyhetene. 

			Bryce svelget. «Er det noe nytt?» Som betydde: Var Briggs-­møtet en katastrofe? 

			Connor forsto hva hun mente. Det gjorde han alltid. Han gjorde et kast med hodet i retning kjøkkenet. «Vent og se.» 

			Som betydde: Ikke strålende. 

			Bryce skar en grimase, tvang blikket fra ham og ruslet inn på kjøkkenet. Hun kunne kjenne blikket til Connor på seg hele veien. 

			Og det var mulig at hun vrikket litt med hoftene, bare lite grann. 

			Danika hadde ganske riktig en bit pizza i munnen. De oppsperrede øynene ba Bryce stille om å holde munn. Bryce bare nikket. 

			Kondensen fra en halvtom ølflaske dryppet ned på den hvite kjøkkenbenken som Danika lente seg mot, og den lånte silkeblusen var fuktig av svette rundt kragen. Fletten hang over den smale skulderen, og de fargerike stripene var uvanlig dempet. Den bleke huden, som vanligvis var full av liv og farge, virket askegrå. 

			Nå var ikke den elendige kjøkkenbelysningen, to sparsommelige spotter med førstelys, direkte flatterende for noen, men likevel … Øl. Mat. At flokken holdt seg på avstand. Og det utmattede blikket til Danika. Noe hadde skjedd på møtet. 

			Bryce åpnet kjøleskapet og tok ut en øl. Alle i flokken likte forskjellige ting og stakk innom når de følte for det, så kjøleskapet var stappfullt av flasker, bokser og noe hun kunne ha sverget på var en kanne med … mjød? Det måtte være noe Bronson hadde tatt med. 

			Bryce tok en av Nathalies favoritter – et grumsete øl med mye humle og melkeaktig smak – og vred av korken. «Og Briggs?»

			«Offisielt løslatt. Micah, Høstkongen og Orakelet finkjemmet lovene og reglene uten å kunne tette smutthullet. Ruhn fikk til og med Declan til å kjøre noen av de fancy data­søkene, men han fant ikke noe. Sabine beordret Månesigdflokken til å vokte Briggs i kveld, sammen med noen fra Avdeling 33.» 

			Flokkene hadde krav på fri en kveld i uken, dette var Djevelflokkens kveld, og det var udiskutabelt. Ellers ville Danika vært der ute og fulgt med på alt Briggs foretok seg, visste Bryce. 

			«Dere er enige alle sammen, da», sa hun. «Det er da noe.»

			«Ja, helt til Briggs sprenger noen i luften.» Danika ristet på hodet. «Det er noe jævla dritt.» 

			Bryce studerte henne nøye. Den stramme munnen, svette­dråpene på halsen. «Hva er det?» 

			«Ingenting.» 

			Ordet kom ut for fort til å være troverdig. «Det er et eller annet som plager deg. Dette med Briggs er noe dritt, men du pleier å riste sånt av deg.» Bryce knep øynene sammen. «Hva er det du ikke forteller meg?» 

			Det glimtet i øynene til Danika. «Ingenting.» Hun tok en slurk av ølen. 

			Det kunne bare bety én ting. «Jeg antar at Sabine holdt på som hun pleier i dag.» 

			Danika svarte ikke, gikk bare løs på pizzaen. 

			Bryce tok to slurker øl mens Danika betraktet de blågrønne skapene over disken, der malingen krakelerte i kantene, med et tomt blikk. 

			Hun tygget langsomt. Med munnen full av brød og ost svarte hun: «Hun tok meg for seg etter møtet. I gangen utenfor kontoret til Micah. Så hun var sikker på at alle kunne høre henne si at to doktorgradsstudenter ble drept like ved Lunas tempel under strømbruddet i forrige uke. På mitt skift. I min seksjon. Min skyld.» 

			Bryce skar en grimase. «Tok det en uke før hun hørte om det?»

			«Tydeligvis.» 

			«Hvem var det som drepte dem?» 

			Studenter var alltid ute i Gammeltorg og laget bråk. Bryce og Danika klaget ofte over at det ikke fantes et høyt, elektrisk gjerde som kunne holde dem i riktig hjørne av byen, selv om de hadde studert på det samme universitetet selv. Da hadde man forhindret dem i å spy og pisse utover hele Gammeltorg fra fredag kveld til søndag morgen. 

			Danika tok en ny slurk. «Aner ikke hvem som gjorde det.» Hun skuttet seg, og de karamellbrune øynene mørknet. «Lukten av mennesker var helt tydelig, men det tok tjue minutter å fastslå hvem de var. De var revet i filler og delvis spist.» 

			Bryce prøvde å la være å se det for seg. «Motiv?» 

			Danika svelget. «Ingen vet det heller. Men Sabine fortalte meg, foran alle de andre, hva hun syntes om at en slik offentlig slakting foregikk på min vakt.» 

			«Hva sa høvdingen om det?» spurte Bryce. 

			«Ingenting», sa Danika. «Gamlingen sovnet under møtet, og Sabine tok seg ikke bryet med å vekke ham før hun hengte meg ut.» Han hadde ikke lenge igjen nå, sa folk. Om et år eller to ville høvdingen over ulvene, nesten fire hundre år gammel, seile over Istros til Beinkvarteret og den evige hvile. Det var ingen fare for at den svarte båten skulle kantre underveis, at sjelen hans ville bli ansett som uverdig og gitt til elven. Han ville bli ønsket velkommen i Dødekongens rike, få adgang til den tåkelagte bredden … og så ville Sabines herredømme begynne. 

			Måtte gudene se i nåde til dem alle. 

			«Det er ikke din skyld», sa Bryce og åpnet lokket på de to nærmeste pizzaeskene. Pølse, pepperoni og kjøttboller på den ene. Den andre hadde spekemat og illeluktende oster, uten tvil noe Bronson hadde bestilt. 

			«Jeg vet det», mumlet Danika. Hun tømte i seg resten av ølen, slengte flasken i vasken og rotet rundt i kjøleskapet etter en ny. Hver eneste muskel i den slanke kroppen virket anspent, som om hun kunne eksplodere på et øyeblikks varsel. Hun smelte igjen kjøleskapet og lente seg mot det. Uten å møte blikket til Bryce sa hun: «Jeg var tre kvartaler unna den natten. Tre. Og jeg verken hørte, så eller luktet at de ble revet i filler.» 

			Plutselig la Bryce merke til stillheten fra det andre rommet. Med så skarp hørsel både i menneske- og ulveskikkelse lot de aldri være å tjuvlytte. 

			De fikk fullføre samtalen senere. 

			Bryce åpnet resten av pizzaeskene og studerte det kulinariske landskapet. «Burde du ikke vise barmhjertighet og gi dem en bit før alt er borte?» 

			En gang hadde hun hatt gleden av å se Danika spise tre store pizzaer på rappen. I dette humøret kunne hun fint slå den rekorden og klare fire. 

			«Vi er sultne», tryglet Bronsons dype, buldrende stemme fra det andre rommet. 

			Danika tok en slurk av ølen. «Kom og spis, kjøtere.» 

			Ulvene stormet inn. 

			Bryce ble nesten klemt flat mot kjøkkenveggen i tumultene. Kalenderen som hang der, ble krøllete. 

			Hun elsket den jævla kalenderen: Crescent Citys kjekkeste single menn: klær valgfritt. Denne måneden var det den deiligste halvdemonen hun noensinne hadde sett, og det eneste som hindret at alt syntes, var beinet hans over en barkrakk. Hun glattet ut krøllene i den solbrune huden, musklene og de buete hornene og skulte i retning ulvene. 

			Danika sto der midt i flokken som en stein i en elv. 

			Hun gliste til Bryce. «Noe nytt om jakten på hornet?»

			«Nei.» 

			«Jesiba er nok fra seg av glede.» 

			Bryce skar en grimase. «Overlykkelig.» Hun hadde sett Jesiba i to minutter i dag, før trollkvinnen truet med å forvandle Bryce til et esel og deretter forsvant et eller annet sted i en svær bil med sjåfør. Kanskje på et oppdrag for Dødekongen og det mørke huset han hersket over. 

			Danika smilte. «Skulle du ikke treffe han fyren i kveld?» 

			Bryce skvatt til. «Faen. Helvete. Jo.» Hun skar en grimase da hun så på klokken. «Om en time.» 

			Connor, som hadde sikret seg en hel pizza, stivnet. Han hadde sagt rett ut hva han mente om den rike drittsekken Bryce hadde vært sammen med siden den første daten for to måneder siden. Og hun hadde svart at hun ikke brydde seg en dritt om hva Connor mente om hennes kjærlighetsliv. 

			Bryce studerte den muskuløse ryggen hans mens han trampet ut. Danika rynket pannen. Hun fikk virkelig med seg alt. 

			«Jeg må skifte», sa Bryce og skulte på henne. «Og han heter Reid, som du vet.» 

			Et ulveglis. «Reid er et jævla teit navn», sa hun. 

			«For det første synes jeg at det er sexy. Og for det andre er Reid sexy.» Gudene hjelpe henne, Reid Redner var heit som Hel. Selv om sexen bare var … helt ok. Midt på treet. Hun hadde kommet, men hadde virkelig måttet slite for det. Og ikke på den måten hun noen ganger likte å slite for det på. Mer i betydningen «ta det rolig», «putt den her», «kan vi bytte stilling?» Men hun hadde bare hatt sex med ham to ganger. Det kunne jo ta litt tid å finne rytmen. Selv om … 

			Danika sa det rett ut: «Hvis han tar opp telefonen for å sjekke meldingene sine før pikken så vidt er ute av deg igjen, ha selvrespekt nok til å knuse ballene hans og komme hjem til meg.»

			«For Hel, Danika!» hveste Bryce. «Alle hører deg.» 

			Ulvene var blitt stille. De hadde til og med sluttet å tygge. 

			Så fortsatte de, en desibel for høyt. 

			«Han har i det minste en bra jobb», sa Bryce. Danika la de slanke armene i kors, armer som skjulte en enorm og voldsom styrke, og så på henne. Ja, han fikk den av faren, sa blikket. «Og han er i det minste ikke en alfa-psyko som krever tre dagers sexmaraton og deretter kaller meg maken sin, låser meg inne i huset og aldri slipper meg ut igjen», la Bryce til. Og nettopp derfor var mennesket Reid og den helt greie sexen perfekt.

			«Du kunne trenge en tredagers sexmaraton», sa Danika. 

			«Dette er din skyld, vet du.» 

			Danika viftet med hånden. «Ja, ja, ja. Å spleise dere to var min første og siste tabbe.» 

			Danika kjente Reid gjennom deltidsjobben som sikkerhetsvakt for faren hans, han eide et stort magitechfirma i Sentrum. Hun påsto at jobben var for kjedelig til å fortelle om, men bra nok betalt til at hun ikke kunne si nei. Og viktigst av alt, det var noe hun hadde valgt. Ikke en tjeneste hun var blitt presset inn i. Så når ikke hun var opptatt med patruljering eller andre oppgaver for militsen, var Danika ofte i den ruvende skyskraperen i Sentrum og lot som om hun hadde mulighet til å leve et normalt liv. Det var uhørt at militsfolk hadde ekstrajobber, og spesielt en alfa, men det fungerte for Danika. 

			Det skadet ikke at alle ville stå på god fot med Redner-­gruppen for tiden. Selv Micah Domitus hadde investert tungt i firmaets innovative eksperimenter. Det var ikke så uvanlig, guvernøren investerte i alt fra teknologi til vin­gårder og skoler. Men Micah sto på Sabines hatliste, og å gjøre moren forbannet ved å jobbe for et menneskeeid selskap som han støttet, føltes antakelig enda bedre for Danika enn selvstendigheten og den gode lønnen. 

			Danika og Reid hadde vært på samme møte en ettermiddag for flere måneder siden, Bryce hadde vært singel og klaget stadig over det på den tiden, så Danika hadde gitt ham nummeret til Bryce i et desperat forsøk på ikke å gå fra vettet.

			Bryce strøk hånden over kjolen. «Jeg må skifte. Spar en bit til meg.» 

			«Skal dere ikke ut og spise?» 

			Bryce krympet seg. «Jo, men på et sånt jålete sted der de gir deg laksemousse på en kjeks og kaller det et måltid.» 

			Danika grøsset. «Da må du helt klart fylle opp tanken først.» 

			«En bit», sa Bryce og pekte på Danika. «Husk biten min.» Hun kastet et blikk på den ene gjenværende esken og ruslet ut av kjøkkenet. 

			Hele Djevelflokken var nå i menneskeskikkelse, bortsett fra Zelda. De hadde pizzaesker balansert på fanget og spredt utover det slitte, blå teppet. Bronson tok en slurk av mjødkannen. De brune øynene hans var klistret til kveldsnyhetene. Løslatelsen av Briggs var hovedsaken, med kornete bilder som viste at han ble eskortert ut av fengselet iført hvit kjeledress. Den som hadde fjernkontrollen, skiftet raskt kanal til en dokumentar om Svartelvdeltaet.

			Nathalie gliste stygt til Bryce, som var på vei mot soveromsdøren i motsatt ende av stuen. Den saftige, lille detaljen om Reids prestasjoner i senga var ikke noe de kom til å la fare med det første. Spesielt ikke siden Nathalie kom til å bruke det som kritikk av ferdighetene til Bryce. 

			«Du tier stille», advarte Bryce. Nathalie klemte leppene sammen, som om hun nesten ikke klarte å holde tilbake et ondskapsfullt hyl av glede. Det svarte, glatte håret hennes så ut til å dirre av anstrengelsen med å holde latteren tilbake, og de blanke, kullsvarte øynene glitret. 

			Bryce valgte å overse Connors intense, gylne blikk, som fulgte henne gjennom rommet. 

			Ulver. Jævla ulver. De blandet seg i alt. 

			Det var lett å se at de ikke var mennesker, selv om skikkelsen nesten var lik. De var for høye, for muskuløse, for urørlige. Selv måten de hev i seg pizzaen på, var en uuttalt påminnelse om hva de kunne gjøre med alle som sto i veien for dem. Hver eneste bevegelse var smidig og målrettet. 

			Bryce tok et skritt over de lange, utstrakte beina til Zack og var nøye med ikke å tråkke på Zeldas snøhvite hale, der hun lå på gulvet ved siden av broren. De hvite tvillingulvene var slanke og mørkhårede i menneskeskikkelse. I ulveham var de direkte skremmende. Spøkelsene. Folk hvisket tilnavnet deres hvor enn de gikk. 

			Det var god nok grunn. Så Bryce var nøye med ikke å tråkke på den myke halen til Zelda. 

			Thorne sendte Bryce et medfølende smil der han satt i den halvråtne skinnlenestolen ved siden av TV-en med solballkapsen vendt bakover. Han var den eneste av dem som skjønte hvor plagsom flokken kunne være, og som ble like plaget av Danikas humørsvingninger og Sabines hensynsløshet. 

			Det var lite trolig at en omega som Thorne hadde en sjanse hos en alfa som Danika. Ikke at han hadde gitt noe hint om det heller. Men Bryce så den, tiltrekningskraften som oppsto hver gang Danika og Thorne var i samme rom, som om de var to stjerner som gikk i bane rundt hverandre. 

			Heldigvis nådde hun soverommet uten kommentarer om prestasjonen til halvveiskjæresten hennes, og smelte igjen døren bak seg. 

			Hun fikk tatt tre skritt mot den vaklevorne, grønne kommoden før latteren igjen runget gjennom leiligheten. Et øyeblikk senere ble den brakt til taushet av et rasende snerr som ikke lød menneskelig. Det var dypt, buldrende og livsfarlig. 

			Ikke Danikas snerr, som var mykt, hest og kaldt som døden. Det var Connor. Fullt av varme, temperament og følelser. 

			Bryce dusjet av seg støvet og skitten som klistret seg til huden etter spaserturen gjennom de femten kvartalene mellom leiligheten og den smale sandsteinsbygningen hvor Griffins antikviteter holdt til. Noen strategisk plasserte spenner ga nytt liv til håret, og hun påførte i all hast et nytt lag med maskara for å fremheve de ravgule øynene. Fra hun dusjet til hun tok på seg de svarte stiletthælene, gikk det knapt tjue minutter. 

			Hun innså hvor lite hun egentlig brydde seg om denne daten. Hun brukte en hel time på hår og sminke hver morgen. Og da regnet hun ikke med den halvtimen hun brukte på dusjing, barbering og å smøre seg inn med fuktighetskrem. Men tjue minutter? Før en middag på Perlen og rosen? 

			Danika hadde faktisk et poeng. Og Bryce visste at hun fulgte med på klokken og ville spørre om forberedelsene gjenspeilet hvor lenge Reid kunne holde det gående i senga. 

			Bryce skulte i retning ulvene utenfor soveromsdøren. Så lot hun blikket vandre rundt i sin lille, stille oase. Veggene var dekket med plakater fra kjente forestillinger ved Crescent Citys ballett. En gang hadde hun sett for seg seg selv der oppe blant de smidige vanene, at hun fløy over scenen eller fikk publikum til å gråte under en lang dødsscene. Hun hadde trodd at det kunne være plass til et halvmenneske på den scenen.

			Selv om hun gang på gang hadde fått høre at hun hadde feil kroppstype, hindret det henne ikke i å elske å danse. Det hadde ikke tatt fra henne beruselsen ved å se en dans bli fremført live, eller hindret henne i å ta kurs etter jobb og følge kjente ballettdansere slik Connor, Ithan og Thorne fulgte idrettslag. Ingenting hindret henne i å lengte etter følelsen av å sveve når hun danset, enten det var i timene eller på en klubb, eller til og med på de jævla gatene. 

			Juniper hadde i hvert fall ikke latt seg avskrekke. Hun hadde bestemt seg for å satse alt, en faun skulle kunne innta en scene bygget for feer, nymfer og sylfider, og hun skulle overgå dem alle. Hun hadde klart det også. 

			Bryce sukket dypt og lenge. På tide å dra. Det tok tjue minutter å gå til Perlen og rosen, og i disse hælene ville det ta tjuefem. Ingen vits i å ta taxi i trafikkaoset en torsdag kveld i Gammeltorg.

			Hun tok på seg perleøredobber i et halvhjertet håp om litt mer stil og klasse, kjolen var vel dristig, innså hun. Men hun var 23 år og burde få lov til å vise frem figuren. I speilet smilte hun ved synet av beina, som hadde et gyllent skjær, beundret rumpa i den tettsittende, grå kjolen og litt av teksten fra den fortsatt såre nye tatoveringen som så vidt syntes over den utringede ryggen, før hun gikk ut i stuen igjen. Danika overdøvet naturprogrammet ulvene så på med en rå latter. «Jeg vedder femti sølvmark på at de ikke slipper deg inn når du ser sånn ut.» 

			Bryce viste henne fingeren. De andre humret. «Beklager at jeg gjør deg flau over den magre rumpa di, Danika.» 

			Thorne bjeffet av latter. «Danika gjør i hvert fall opp for det med sitt vinnende vesen.» 

			Bryce smilte til den kjekke omegaen. «Det forklarer hvorfor jeg har type og hun ikke har hatt en på … Hva er det nå? Tre år?» 

			Thorne blunket. De blå øynene hans møtte Danikas skulende blikk. «Det er nok derfor.» 

			Danika sank ned i stolen og la de bare føttene på sofa­bordet. Hver av tåneglene var lakkert i forskjellig farge. «Det er bare to år», mumlet hun. «Drittsekker.» 

			Bryce strøk hånden over det silkemyke håret hennes da hun gikk forbi. Danika småglefset etter fingrene hennes. Det glimtet i tenner.

			Med en liten latter gikk Bryce inn på det trange kjøkkenet. Hun rotet gjennom skapene, og det klirret i glass mens hun lette etter … 

			Ah. Ginen. 

			Hun tømte i seg et shot. Og så et til. 

			«Slitsom natt i vente?» spurte Connor og lente seg mot kjøkkendøren med armene i kors over det kraftige brystet. En dråpe gin hadde rent ned på haken hennes. I siste øyeblikk lot hun være å tørke den vekk med hånden og unngikk dermed å smøre den syndige, røde leppestiften utover. I stedet valgte hun en serviett fra pizzaeskene. Som en normal person. 

			Den fargen burde hete sugerød, hadde Danika sagt første gang Bryce brukte den. Det er det eneste menn tenker på når du har den på. Og Connor så ganske riktig på leppene hennes. Så nonchalant som hun kunne, sa Bryce: «Du vet at jeg setter pris på torsdagskveldene mine, så hvorfor ikke starte tidlig?» 

			Hun stilte seg på tå og satte ginen tilbake i det øverste skapet. Kjolekanten ble dratt faretruende høyt opp. Connor gransket taket med stor interesse. Da hun var nede i normal høyde igjen, møtte han blikket hennes. Ute i stuen hadde noen skrudd opp lyden på TV-en så mye at det virket som leiligheten ristet. 

			Takk, Danika. 

			Selv ikke ulver klarte å tjuvlytte med det lydnivået. 

			Connors sensuelle lepper beveget seg litt, men han ble stående i døråpningen. 

			Bryce svelget. Hun lurte på hvor ekkelt det ville være å skylle ned ginen med det lunkne ølet på kjøkkenbenken. 

			Connor sa: «Hør her. Vi har kjent hverandre en stund …»

			«Er dette en tale du har øvd på?» 

			Han rettet seg opp. Kinnene hans ble røde. Nestkommanderende i Djevelflokken, den mest fryktede og livsfarlige av alle militsflokkene, rødmet. «Nei.» 

			«Det hørtes sånn ut.» 

			«Kan jeg få be deg ut på en date, eller må vi krangle om ordvalget først?» 

			Hun ga fra seg et fnys, men kjente et sug i magen. «Jeg dater ikke ulver.» 

			Connor gliste selvsikkert. «Gjør et unntak.» 

			«Nei.»

			Men hun smilte litt.

			Med den urokkelige arrogansen til et udødelig rovdyr sa Connor: «Du har lyst på meg. Jeg har lyst på deg. Sånn har det vært lenge, og å leke med disse menneskehannene har vel ikke fått deg til å glemme det?» 

			Nei, det hadde ikke det. Men med en stemme som heldigvis var stødig, selv om hjertet dunket, sa hun: «Jeg vil ikke gå ut med deg, Connor. Danika er sjefete nok. Jeg vil ikke ha enda en ulv som skal styre livet mitt, spesielt ikke en hannulv. Jeg trenger ikke flere vaner som blander seg i mine saker.» 

			Hun så skuffelsen i de gylne øynene hans. «Jeg er ikke som faren din.» Det var ikke Randall han siktet til. 

			Hun skjøv seg ut fra benken og marsjerte mot ham og utgangsdøren bortenfor. Hun var sent ute. «Det har ikke noe med dette å gjøre – med deg. Svaret er nei.» 

			Connor rørte seg ikke, og hun stoppet noen centimeter fra ham. Selv i høye hæler, og enda hun var ganske høy, raget han over henne. Han hadde hele rommet i sin makt bare ved å puste. 

			Som alle andre alfakødder. Som faren hennes, feen, da han forfulgte, forførte og prøvde å holde på den nitten år gamle Ember Quinlan. Da Ember skjønte at hun var gravid, med Bryce, hadde hun stukket av før han fikk ferten av det, før han fikk låst henne inne i villaen sin i Fero til hun ble for gammel til å være av interesse lenger. 

			Det var noe Bryce prøvde å tenke minst mulig på. Særlig etter at blodprøvene var blitt analysert, og hun forlot legeheksens kontor etter å ha fått beskjed om at hun hadde arvet mer av faren enn det røde håret og de spisse ørene.

			En dag ville hun måtte gravlegge moren og Randall. Det var helt normalt hvis man var menneske. Men å vite at hun skulle leve videre i flere århundrer, med bare bilder og videoer til minne om stemmene og ansiktene deres, fikk magen til å vrenge seg.

			Hun burde ha tatt et tredje shot.

			Connor ble stående urørlig i døråpningen. «Jeg blir ikke kontrollfrik av én date. Det trenger ikke å være en date engang. Bare … pizza», sa han og kastet et blikk på stabelen med esker. 

			«Vi treffes jo hele tiden.» Det var sant. De kveldene Danika ble innkalt for å møte Sabine eller de andre militslederne, hadde Connor ofte med seg mat eller møtte henne på en av restaurantene i det livlige strøket leiligheten lå i. «Hvis det ikke er en date, hvordan er det annerledes?» 

			«Det ville være som et eksperiment. En forsøksdate», sa Connor stramt. 

			Hun hevet øyenbrynet. «En date for å finne ut om jeg vil date deg?» 

			«Du er håpløs.» Han tok et skritt vekk fra døråpningen. «Vi ses.» 

			Hun smilte for seg selv og fulgte etter ham ut av kjøkkenet. Det vanvittige bråket fra TV-en fikk henne til å grøsse. Alle ulvene stirret intenst på skjermen. 

			Selv Danika visste at det var grenser for hvor langt hun kunne presse Connor uten at det fikk alvorlige konsekvenser. 

			Et øyeblikk vurderte Bryce å gripe tak i skulderen hans og si at det ville være bedre for ham å finne en snill, søt ulv som ville ha et kull med valper, at han egentlig ikke ville ha henne som var så forvirret og skadet og som fortsatt ville feste som en av de studentene som spydde i bakgatene. Noen som egentlig ikke trodde hun kunne elske noen, ikke når Danika var alt hun trengte uansett. 

			Men hun lot det være, og da hun plukket opp nøklene fra skålen ved døren, hadde han allerede sunket ned i sofaen, igjen på hennes plass, og stirret demonstrativt på skjermen. «Ha det», sa hun ut i luften. 

			Danika møtte blikket hennes. Hun så fortsatt skeptisk ut, men det virket samtidig som hun syntes det var litt morsomt, alt sammen. Hun blunket. «Kjør på, bitch.» 

			«Kjør på, drittsekk», svarte Bryce. Avskjedsfrasen gled lett av tungen, de hadde brukt den i årevis. 

			Men da Danika tilføyde «glad i deg» idet Bryce gikk ut i den skitne gangen, nølte hun med hånden på dørhåndtaket. 

			Det hadde tatt lang tid før Danika sa det, og det hørtes fortsatt til sjeldenhetene. I begynnelsen hatet hun at Bryce sa det til henne, selv om Bryce hadde forklart at hun hadde sagt det hele livet i tilfelle det var siste gang, i tilfelle hun ikke fikk tatt farvel med dem hun var mest glad i. Det var først etter et av de sykeste eventyrene deres, som inkluderte en vraket motorsykkel og våpen rettet mot hodet, bokstavelig talt, at Danika hadde sagt det, og nå gjorde hun det igjen. En sjelden gang. 

			Dette handlet ikke om Briggs. Sabine måtte virkelig ha såret henne. 

			Hælene klapret mot flisegulvet da Bryce satte kurs for trappen. Kanskje hun burde melde Reid og avlyse. Hun kunne kjøpe is på hjørnet, hun og Danika kunne ligge i sengen og se de absurde komiseriene de likte. 

			Det fristet å ringe Fury og be henne avlegge Sabine et lite besøk. 

			Men hun ville aldri bedt henne om det. Fury fortalte dem ikke om jobben sin, og de visste at de ikke skulle spørre. Det var bare Juniper som slapp unna med det. 

			Det var egentlig helt sprøtt at de var venner: den fremtidige alfaen over alle ulver, en leiemorder for steinrike folk som førte krig på den andre siden av havet, en ufattelig dyktig danser og den eneste faunen som noensinne hadde stått på scenen til Crescent Citys ballett, og … henne. Bryce Quinlan. Assistenten til en trollkvinne. Med feil kroppstype til å være danser. Som datet veike og forfengelige menneskemenn som ikke ante hvordan de skulle forholde seg til henne. Og i hvert fall ikke til Danika, hvis de noen gang kom seg så langt at de fikk møte henne. 

			Bryce trasket ned trappen og skulte mot en av kulene som kastet flimrende lys over den gråblå malingen som flasset av veggen. Utleieren var gjerrig med førstelyset. Antakelig stjal han det fra nettet i stedet for å betale kommunen som normale folk. 

			Alt i denne bygården var ræva. 

			Danika hadde råd til noe bedre, men det hadde ikke Bryce. Og Danika kjente henne for godt til å foreslå at hun kunne betale for en stilig leilighet i et høyhus ved elvebredden eller i Sentrum til dem. Så etter å ha fullført studiene hadde de bare sett på steder der lønnsslippen til Bryce strakk til, og akkurat dette drittstedet var det minst elendige av dem. 

			Iblant skulle hun ønske at hun hadde tatt imot pengene til faren, selv om han var et monster, at hun ikke hadde valgt å skaffe seg moralsk prinsipper akkurat da krypet tilbød henne berg av gullmark for å holde tett om ham. Da ville hun i det minste ha ligget ved et basseng på en takterrasse og kikket på engler som spankulerte forbi innsmurt i olje, i stedet for å unngå en vaktmester som glodde på brystene hennes når hun klaget over at søppelsjakten var tett. 

			Glassdøren nederst i trappeoppgangen vendte ut mot den nattemørke gaten, som allerede var full av turister, folk som skulle på byen og søvnige beboere som prøvde å presse seg vei mellom dem på vei hjem etter en lang og varm sommerdag. En drakihann kledd i dress og slips hastet forbi, med vesken dinglende ved hoften mens han snodde seg rundt en hamskifterfamilie som var så opptatt med å ta bilder av alt mulig at de ikke merket at noen ville forbi. Kanskje hester etter lukten å dømme, for det var et streif av åpen himmel og grønne enger der. 

			På hjørnet sto et par engler kledd i Avdeling 33s svarte rustning og så ut til å kjede seg. De klemte vingene tett inntil den kraftige kroppen, sikkert for å unngå at en stresset pendler eller en full idiot skulle komme borti dem. Rørte du en engels vinger uten lov, var du heldig om du bare mistet en hånd. 

			Bryce lukket glassdøren bak seg og sugde til seg virvaret av inntrykk som utgjorde denne eldgamle, pulserende byen. Den tørre sommervarmen som gjorde henne glovarm helt inn i marg og bein, tutingen av bilhorn gjennom musikken fra ølhallene, elvebrisen fra Istros, tre kvartaler unna, som fikk palmer og sypresser til å rasle, det lille hintet av salt fra det turkise havet ikke langt unna, den forførende, natte­myke duften av sjasmin som slynget seg rundt smijernsgjerdet i parken, stanken av spy og piss og emment øl, den forlokkende duften av krydret, grillet lam fra salgsboden på hjørnet … alt sammen var som å våkne av kyss. 

			Bryce pustet inn følelsen av byens natteliv, passet på å ikke brekke en ankel på brosteinene og forsvant inn i gatemylderet. 

